Dunavecse Város Önkormányzatának Képviselő-testülete

186-4/2025.

J E G Y Z Ő K Ö N Y V

Készült Dunavecse Város Önkormányzata által 2025. március 11-én (17,20 – 18,30) megtartott

Közmeghallgatásról

A közmeghallgatás helye: Vikár Béla Művelődési Ház 

Jelen vannak:

Vörös Sándor polgármester, Kochné Vadászi Borbála alpolgármester, Aranyi János Gábor, Dallos Erika, Dér Gabriella és Sándor Zsombor képviselők (6 fő) 

Távol maradt (igazoltan):

Molnár Gyula képviselő (1 fő) 
Tanácskozási joggal jelen voltak:

Nagy Erzsébet jegyző, Ginál Róbert gazdálkodási csoportvezető, Aranyi Ágota (Vikár Béla Könyvtár igazgatója), Horváth-Gallai Eszter igazgató (Dunavecsei Művelődési Ház), Gugyella Mariann óvodavezető (Százszorszép Óvoda), dr. Pándi Ottó (Dr. Kolozs Gergely Kistérségi Egészségügyi Centrum), valamint, - jelenléti ív szerint – 48 fő dunavecsei lakos

Vörös Sándor polgármester úr

Tisztelettel köszöntök mindenkit a ma esti közmeghallgatásunkon, megállapítom, hogy a képviselő-testület határozatképes. A jegyzőkönyvet Aranyi János Gábor képviselő és Dallos Erika képviselők hitelesítik. A napirendi pontok a következőképpen fognak alakulni: 1. napirendi pontként: Beszámoló az önkormányzat képviselő-testületének 2024. évi munkájáról, az önkormányzat vagyoni helyzetéről és 2. Egyéb ügyek, Lakossági kérdések, vélemények. El is kezdeném a napirendek tárgyalását.

1./ Napirend:

     Beszámoló az önkormányzat képviselő testületének 2024. évi munkájáról, az  

     önkormányzat vagyoni helyzetéről
     Előterjesztő:  Vörös Sándor polgármester
Vörös Sándor polgármester úr

Nagy szeretettel köszöntök Mindenkit az idei évi közmeghallgatáson, nagyon örülök, hogy ilyen szép számmal eljöttek. Próbálom röviden összefoglalni, a képviselő-testület tavalyi évi munkájáról, illetve a település működéséről egy pár szót mindenképpen szükséges mondani. A tavalyi év különleges volt, mert kettő testület is munkálkodott, mivel választások voltak. A testület és a bizottságok számára 2024. évben 142 db előterjesztést készített elő a hivatal. A képviselő-testület az elmúlt évben 14 alkalommal tartott ülést (ebből 1 rendkívüli). Zárt ülések száma 1 volt, és 1 esetben volt közmeghallgatás. A hozott határozatok száma 178 db, a rendeleteké pedig 17 db. A Pénzügyi, Ügyrendi és Városgazdálkodási Bizottság 5 ülésen 54 határozatot, az Egészségügyi, Kulturális, Oktatási és Szociális Bizottság 5 ülésen 25 határozatot hozott. A Pénzügyi, Ügyrendi, Humán és Városgazdálkodási Bizottság 4 ülésen 54 határozatot hozott.

A választások után némileg átrendeződött a képviselő-testület. Alpolgármester Kochné Vadászi Borbála maradt, mint az elmúlt ciklusban. Viszont a bizottsági struktúrán változtattunk, további kettő bizottság helyett egy bizottság működik, hat taggal. Egy külsős bizottsági tagunk van Tóth József személyében. A bizottság elnöke: Molnár Gyula, – pénzügyi, ügyrendi szakterületen témafelelős – elnökhelyettesei: Aranyi János Gábor – városgazdálkodási témakörben témafelelős – Sándor Zsombor – humán szakterületen témafelelős. Tagjai: Dallos Erika, Dér Gabriella és Tóth József.
A lakosságszám alakulása is nagyon fontos, lehet látni, hogy tavaly 4051 főt írtam a statisztika alapján, a mostani – hangsúlyozom – az állandó lakosság 4100 fő. Az elmúlt évben 54 fő beköltöző volt, ha ezt a számított 2-3 évre visszavetítem, akkor kb. 150 fő költözött Dunavecsére. Azt becsültük, hogy ez a szám az elkövetkezendő időben növekedni fog. 2023. évben 68 gyermek, 2024. évben 41 született. Ez jelentős visszaesés, pedig azt várnánk, hogy a családtámogatási rendszer és az ehhez kapcsolódó intézkedések növelik a gyermekvállalási kedvet. Csak bizakodni tudunk, hogy ez növekedni fog. A halálozások száma 46 volt az elmúlt évben. A költségvetés alakulásáról szeretnék pár szót mondani. Lehet látni, hogy a 2024. évben a kiadási oldalon 2,4 milliárd forint volt az önkormányzatnak a teljesítése. Ha intézményenként lebontjuk, akkor lehet látni, hogy a legnagyobb kiadással a szakrendelő rendelkezik. Intézményenként lebontottam, hogy személyi juttatás, járulék, dologi kiadás mennyi volt az év során. Ha valaki figyelmesen nézi a bevétel és a kiadás közötti részeket, akkor nagyságrendben 200 millió forint értékű maradványösszeg keletkezett. Amire döntéseket, illetve különböző feladatokat határozott meg a képviselő-testület.  
A helyi adóbevételekről szólnék, lehet látni, hogy iparűzési adóbevételünk megfelelően teljesült, 342 millió forint folyt be. Ez jelentős ugrás az elmúlt évekhez képest, hiszen már a Schneider Electric Kft. is adózója volt a településnek, illetve benne van annak az építőipari cégnek is a befizetése, aki magát a telephelyet építette. 2025. évi tervek hasonlóak a kiadási, illetve bevételi oldalon, a sarka 2,6 milliárd forint. A bevételeink növekedésével keletkeztek új kiadások is, a szolidaritási adó Dunavecse vonatkozásában is megnövekedett. Azt lehet mondani, hogy megháromszorozódott, 70 millió forintra emelkedett.  A szakrendelő működésében vártunk egy pontszám emelkedést a kezelések, ellátások után, ami még nem történt meg. Jelen állapotban az önkormányzatnak 86 millió forintot kell hozzátenni a szakrendelő működéshez, ha nem változik valami az idei évben. 
Fontosabb döntések 2024. évben tartalmazza a következő diasor. Kiragadnék belőle néhányat. 

Vikár Béla Könyvtár épületére tervezett napelemes rendszer telepítése tárgyú ajánlati felhívásra beérkezett Zoldor Electronic Mérnöki Kft. ajánlatát fogadta el a testület 3,8 millió forint értékben. Ez volt a felújítás első lépése. Dunaegyháza község fogorvosi ellátás tartós helyettesítésére megbízási szerződést kötöttünk a RendoDental Kft-vel. Jelen állapotban is a fogászat tovább fejlesztésén dolgozunk, hiszen elhangzott az a lehetőség is, hogy ne csak alapellátást tudjanak végezni, hanem egyéb nagyobb beavatkozásokat is meg lehessen csinálni. A következő testületi ülésen ez a téma tárgyalásra kerül.  Megvásároltuk a Dunavecse 1828/3 hrsz-ú, kivett beépítetlen terület megnevezésű, 513 m2 nagyságú ingatlant a Dunavecsei Mezőgazdasági Zrt-től. Ezt azért vásároltuk meg, hogy később rendezni lehessen. Február hónapban a civil szervezeteket támogattuk. Nagyon fontos szerepet töltenek be a település életében, alkotórészei és elemei is a városnak. A Katona József utca útburkolat felújítása (I-IV. szakasz) kivitelezésének ajánlatkérésére a Soltút Kft. ajánlatát fogadtuk el bruttó 32 millió forint összegben. A felújítás ezen a szakaszon meg is történt.
Az MFP/ÖTIFB/2024. Kommunális eszköz beszerzés 1. és 2. rész tárgyában 8,5 millió forint összegben megvalósult. Pályázatból felülős fűnyírót és eszközöket vásároltunk. MFP-UHJ/2024. pályázaton indultunk a Szív utca felújításával kapcsolatban, maximum 45 millió forintot lehetett pályázni. Döntés még nincs, tartalék listára került. Településtervvel kapcsolatos tájékoztatást fogadott el a testület a tervező részéről. Az ÉKISZ Kft. fogja végezni Dunavecse, Kölcsey, Kisfaludy és Bem utcák szennyvízelvezetés kiépítését, valamint a Rákóczi utcában lévő gerincvezetékre csatlakozás felújítási munkálatait bruttó 61,5 millió forint összegben. Ezzel kapcsolatban a testület döntött a lakossági hozzájárulás mértékéről, amely az ingatlan tulajdonosok részére 100 ezer forint. Ezért ekkora az összeg, mert úgy éreztük, hogy a lakosság tagjaival szemben ez így fair. Ez a munka az idei évben fog megvalósulni. Aki szeretné meg tudja nézni rajzon, hogy hol lesz a csonkja. A csonk áthelyezése lehetséges, ha a műszaki ellenőrrel egyeztetve van. A kivitelezés után az utcák javítása meg fog történni ugyanazzal a burkolattal, ahogy korábban volt. A következő diákon látható a fűnyíró traktor és a könyvtáron lévő napelem. 

Folytatnám a 2024. év fontosabb döntéseit. Dunavecse, Vasút u. 6. sz. alatt lévő társasház tetőfelújítási munkálatainak kivitelezéséről döntött a testület, a kivitelezési munkát Valaczka Csaba fogja végezni, az anyagot a Kispál és Társa Kft-től fogjuk megvásárolni. Ugyanennek a társasháznak a nyílászáróinak cseréjét a Profilmester Kft. fogja elvégezni. A testület döntött a Katona József utca útburkolat felújításának folytatásáról, a Vágóhíd utca részleges felújítási munkáinak útburkolat felújításáról, melyet a Soltút Kft. fogja csinálni bruttó 19 millió forint összegben. A kivitelező jelezte, hogy Március 15. után fogja a munkát elkezdeni. A testület döntött az Élhető Dunavecse című közbeszerzési eljárás ajánlati felhívásának és a bíráló bizottság tagjainak elfogadásáról. 
Fiatal házasokat támogatott a testület, akik első lakáshoz jutásának támogatásáról döntött, összesen 8 pár részesült támogatásban. Továbbá Bursa Hungarica ösztöndíjpályázat kapcsán 10 hallgató felsőoktatási tanulmányait támogatjuk. A múlt évtől állami támogatást szociális ellátásokra nem kap az önkormányzat. Az összes civil szervezetes támogatás az összes segélyt, az összes fiatal házasok támogatását az önkormányzatnak saját adóbevételéből kell finanszírozni. Az idei évtől jelentős szolidaritási adót kell fizetni vissza az állam irányába. 

Pár képet mutatok még, hogy mi az, ami megvalósult 2024. évben. Folyamatban lévő pályázatokról szeretnék pár szót szólni. Az ÖTI pályázat, építési része már tavaly lezárult, viszont a sajtó nyilvános záróesemény 2025. április 3-án lesz. 
Itt szeretnék visszautalni a könyvtárra, TOP PLUSZ 1.2.1-21-BK1 Élhető Dunavecse pályázat, ez egy összetettebb pályázat, maga a könyvtár épület felújítása, nyilvános WC kialakítása a Fő tér sarkán és fedett kerékpártároló fog megvalósulni a pályázatból. A pályázat jelen állása szerint a közbeszerzési eljárás folyamatban van. Ez egy nyilvános közbeszerzés, ami azt jelenti, hogy bárki beadhatja a pályázatot, aki alkalmasnak tartja magát. Tizenöt jelentkező van, aki a kiírásért letette az 1 millió forintot, ami persze a nem nyertes részére visszajár. Nehezíti a dolog, mivel uniós beruházás új szabályok vonatkoznak rá: tervellenőrt, költségszakértőt, stb.. Helyi humán fejlesztések TOP PLUSZ 3.1.3-23-BK1-2024-00030 azonosító számú pályázat közösen fut Apostag önkormányzatával. A pályázat az idei év szeptembertől számított két évben fog megvalósulni. A rendezvények az Augusztus 20., Hídi Fesztivál és a Művelődési Házban lévő előadók díjának rendezésére szól. 

Pár szót mondanék iparfejlesztéssel kapcsolatban is. Az Inter Metal Recycling Kft. működésével kapcsolatban szeretnék pár gondolatot mondani. A beazonosítás miatt ez a big-bag zsákos cég, aki jelen van Dunavecsén. Aki arra jár lehet látni, hogy azért lassan-lassan, de valamint mindig csinál. Az elmúlt hónapokban a bejáratánál dolgoztak. A nyár folyamán jártam a cégnél, akkor az első gépsor került beszerelésre, az a része örömteli volt, hogy szinte az összes szakember, villanyszerelő, mint dunavecsei volt. Hivatalosan az üzem még nem működik. A cég tett többféle ígéretet is az elmúlt évben, csúszás volt több dologban pld: 513. számú útra nem kapták meg rögtön az engedélyt, a dolgozói vizesblokk kialakítását is a napokban fogják befejezni, illetve a kerítéssel kapcsolatos kéréseknek most fognak nekiállni. Azt gondolom, hogy ebben az évben nem biztos, hogy működni is fog. Az M8-as alatt épül egy üzem, a neve Mz Precast Kft., ahol régészeti feltárás kezdődött, mivel avar és vaskori leleteket találtak. Tervezett szerint az építkezés májustól kezdődik, az első épület évvégére készül el. A gyár betonelemek gyártásával fog foglalkozni. A Schneider Elektric Kft.-nél az új gyártócsarnoknál az oszlopok már elkezdtek kinőni a földből. Első ütemben 1,8 hektáros üzemcsarnok bővítést jelent első ütemben, amit az idei év őszén már gyártásban szeretnének rakni. Ami azt jelenti, hogy cirka 6 hónap alatt szeretnék azt az üzemrészt megépíteni és kb. 200 főt felvenni. Hiányt a mérnökök jelentkezésében látnak, ennek érdekében a dunaújvárosi egyetemmel közösen villamosmérnök képzést fognak indítani, duális képzésben, ami annyit jelent, hogy a gyakorlati képzést Dunavecsén végzik a hallgatók, az elméleti képzést pedig a dunaújvárosi egyetemen. A cég a mostani területüket 10 hektárnál nagyobb területtel szeretné bővíteni egy további ütem építését előkészítve. Ez a terület az önkormányzat által már ipari területté lett minősítve. Várunk arra, hogy a kormányzat az egész területet ipari park címmel ruházza fel. Befejezem a mondanivalómat és ha van kérdés szíves állok rendelkezésükre. 
Köszönöm megtisztelő figyelmüket.
2./ Napirend:

     Egyéb ügyek, kérdések, vélemények

Vörös Sándor polgármester úr

Kérem, ha valakinek kérdése van, tegye fel! 

Nyíri Anikó dunavecsei lakos

A tavalyi évben a férjem volt a közmeghallgatáson, de az egészségi állapota miatt nem tudott ma eljönni, ezért én képviselem őt. Én azért kicsit földhöz ragadtabb vagyok, mint Önök. Tavaly a férjem felvetett több problémát, amire azt a választ kaptuk Öntől Polgármester úr, hogy az idei évre megoldásra kerül. Az első, amira azt a választ kaptuk, hogy rendbe lesz, az a honfoglaláskori park rendbetétele. Ígéretet kaptunk arra, hogy ez csak egy ideiglenes állapot lesz. Azóta sokkal rosszabb a helyzet, már nemcsak gépek, szemét, de már lovak is vannak a parkban. Kérdésem nem sikerült felújítani a gépállomást? 

Vörös Sándor polgármester úr

A beszámolóban elmondtam, hogy a telep Április 3-án kerül átadásra. 

Nyíri Anikó dunavecsei lakos

A csatornaparti felvetésre, sem az út sem a hulladékgyűjtő konténer nem lett kihelyezve. Harminc-negyven éve fizetjük, akinek ott van telke a kommunális adót az önkormányzatnak. Saját pénzünkön, több éven keresztül töltögettük az utat a többi telektulajdonossal. Sajnos közben megöregedtünk, nincsen sem pénzügyi, sem fizikai kapacitásunk. A telektulajdonosok Pestre hordják a kommunális szemetüket. Nyolc-tíz éve sláger téma, nem sikerült megoldást találni erre. Ön tavaly megígérte nekünk, hogy zárt konténer kikerül és a telektulajdonosok oda tehetik a szemetüket. Természetesen megfizetnénk a konténer árát. Ezek a tavalyi ígéretek, amik nem valósultak meg. Elmondanám, hogy folyóparti a településünk, gyönyörű szép Dunaparttal és nincsen strandunk. Önök szerint nincsen igény rá? Úgy látom nyugdíjasként, hogy a családok a Szelidi-tóra és Dunaújvárosba járnak fürdeni. Nem gondolom, hogy nem lenne megoldható. Régi gond az üzletek, egyre többen dolgoznak az új gyárban, a Coop árai nagyon magasak, az emberek pedig szegények. Egy multi idetelepülésével sokat tudna segíteni az itt élőkön. Ez szociális probléma is, amit Önök – egy kis jó szándékkal – meg tudnának oldani. Megnéztem, amíg a Pennybe 400 forint egy kilogramm kenyér, addig a Coop-ba több mint ezer forint. Tessenek elgondolkodni. A következő a kóbor állatok kérdése, nap, mint nap olvasom a Facebook csoportba a problémákat és teljesen egyetértünk velük. Úgy, ahogy a kommunális adóról a levelet, illetve a Dunamellék kiadványt az önkormányzat ki tudja kézbesíteni a település minden lakójának, úgy megoldható lenne szerintem a kutyakérdés is. Lehetne ezeket a gazdákat büntetni is. Minden nap olvasok kutyatámadásról az interneten, az Önök feladata lenne ez is. Az utak állapota minősíthetetlen, még mindig vannak olyan utcák, amelyek nincsenek ellátva aszfalttal. A Széchenyi utca minősíthetetlen a kátyúktól, keréktöréses utakon lakunk. A Dunamellék kiadványba illene olyan információkat közölni, ami sok embert érint. Például a mai közmeghallgatás időpontja, teljesen véletlenül értesültem róla. Arról sem írtak egy szót sem, hogy a Duna hidat lezárják hónapokra. Ez a lezárás minden dunavecseit érint. Most pedig személyes dolgokra terelném át a szót. A településnek van egy rendezési terve, a mellettünk lévő üres telken a tulajdonos elkezdett építkezni több éve már. Akkor jeleztük, többek között Jegyző asszonynak, hogy ez nincsen így jó. Jegyző asszony még iránymutatást sem adott nekünk, hogy hová fordulhatunk, ki ad nekünk tanácsot, ki ad nekünk segítséget. Hosszas nyomozás után derül ki, hová kell fordulni. Amikor a telektulajdonos építkezése miatt fordultunk Jegyző asszonyhoz, minősíthetetlen hangnemben beszélt velünk. A kalocsai Építésügyi hatósághoz fordultunk a kérdésünkkel, ők nagyon korrektek voltak, helyszíni szemlét és fotókat is készítettek. Kiderült, hogy sem építési engedélyük, sem építési napló nincs vezetve az építkezésnek. Erről van határozatunk és végzésünk is, amit a kalocsai építésügyi hatóság küldött nekünk. Ez az áldatlan állapot évek óta folyik, a ház amit épített belelóg a mi telkünkbe, a tulajdoni lapon megtekinthető ez is. 2024. május 31-én a Szegedi Ítélőtábla több fellebbezés után jogerőre emelte a végzését, mely szerint a megépült ház azonnali bontását rendelték el. Ezután bejöttünk Jegyző Asszonyhoz segítséget, tanácsot kérni és elzavart bennünket. Ezek után a tulajdonos vásárolt néhány köbméter sódert, amit azóta is az utcán tárol. Az épülő ház udvarán lakókocsiban lakott a nyár folyamán 20 ember. Ezt is bejelentettük, de nem csinált senki semmit, pedig még a Polgármester úr is tudott róla. Mindenfajta higiénia hiányával éltek ott sokan és ezt nekünk el kellett viselni. Minden gazba áll, füvet nem nyír, mi sem írthatjuk, mert feljelentene bennünket birtokháborításért. Ezt jelentettük a Jegyző Asszonynak, aki elirányított bennünket a kunszentmiklósi Járásbíróságra, ahol hivatalos fogadóórán azt a tájékoztatást kaptuk, hogy a Jegyző felelőssége és feladata volna intézkedni az utcán tárolt építőanyagok, gaz és szemét ügyében is. Három éve az úttesten van egy fürdőkád, amiből betonoztak. Nyáron épített egy három méteres lemezkerítést az utca felé, amit úgy tudom, hogy tilos zárt kerítést utca frontra építeni. Három, négy autója van, ezeket folyamatosan kint tárolja az utcán. Az autókat folyamatosan javítja általában nagykalapáccsal és ordít a zene az autóban. A ház előtt, amit bérelnek elvadult a sörvény, fél méter kilóg az úttestre. Huszonhét éve lakunk itt, ez egy nagyon jó környék volt, azért jöttünk ide, hogy legyen egy szép, nyugodt öregkorunk. Férjemmel értelmiségiek vagyunk, de az a bánásmód, ahogy velünk viselkednek minősíthetetlen. Sajnos kihaltak a jó szomszédok, olyan emberek birtokába kerülnek ingatlanok, akiket nem érdekel, hogy kik lakják az épületeket. Előre félek a jó időtől, mert a Széchenyi utca 19, 21 és 25. sz. mind ilyen bérlők kezében vannak. Hiába szólók a tulajdonosnak nem történik semmi. Konkrét fenyegetéseket kapunk mindketten és Önök nem segítenek nekünk, nem akarják meghallani a hangunkat.  Az említett problémák nem érik el az Önök ingerküszöbét. Kérem, segítsenek. 
Vörös Sándor polgármester úr

Válaszolnék a felvetésekre. Elmondtam, hogy az ÖTI telep áprilisban kerül átadásra, utána fogjuk rendezni a témaparkot. A Fűzvölgyi csatorna útjavításával kapcsolatban elmondanám …

Nyíri Anikó dunavecsei lakos

Húsz telek előtt javítottak, mi hozzánk nem ér el.

Vörös Sándor polgármester úr

Igen, de akkor ne mondja azt, hogy nem csináltunk semmit. Tehát történt útjavítás és biztosítottunk is hozzá anyagot. Más kérdés, hogy nem lett elég az adott szakaszra. A folyóparti stranddal kapcsolatban az a probléma, hogy azt nem tehetjük meg, hogy kiírjuk a Dunapart egy szakaszára, hogy strand. Ha kiírjuk, hogy strand, akkor egészségügyi személyzetet kellene biztosítani, továbbá ehhez szükséges infrastruktúrát is ki kell építeni. Erre most nem fog sor kerülni. Itt vannak olyanok, akik a Bagóvár környékének a karbantartásában önkéntesen segítenek, az ő munkájukat megköszönöm. Ha tudunk, akkor ebbe bekapcsolódunk géppel, emberi segítséggel. Egy strandot nem vagyunk képesek üzemeltetni, mert annak feltételei vannak és jelen állapotban azok nem állnak a rendelkezésünkre. A bolt és a Coop kérdésköre, igen egyetértek azzal, hogy a Coop üzlet aránytalanul drága, azzal is egyetértek, hogy jó lenne, ha jönne ide egy bevásárlóközpont. De sajnos nem jött senki. A Penny marketnak a legenyhébbek az elvárásai és azt sem tudjuk teljesíteni. Meg van határozva az üzletnél, hogy hányan kell lakni a településen és a vonzáskörzetbe, hogy a Penny market egyáltalán számításba vegye a települést. Sem a lakószámot, sem a vonzáskörzetet nem tudjuk teljesíteni. De mindenkinek ígérem, ha ide jön egy cég mindenképpen támogatni fogjuk. A Schneider építkezés kapcsán, amikor a Helyi Építési Szabályzatot és a rendezési tervet módosítottuk, akkor a körforgó egyik negyedében a területet olyan övezetbe soroltuk, hogy ott bármikor lehessen parkcentert, üzleteket létrehozni. A terület nem az önkormányzat tulajdona, de amennyiben itt ilyen cég érdeklődne, a tulajdonossal bármikor össze tudjuk hozni, a tulajdonos nyitott arra, hogy értékesítse a területet. A kóbor állatok kérdése állandó téma, ebrendészeti szolgálattal kapcsolatosan az önkormányzatnak van szerződött partnere az AlphaVet Kft., akik értesíthetők, kihívhatók. Havonta egyszer végig szokták járni a települést, a mezőőrünk szokott vele menni. Arról is szoktunk értesítést kapni, hogy az elvitt kutya kinek a tulajdonában van. A felelős állattartás nagyon fontos, mindenki úgy tartsa a kutyáját, hogy ne tudjon kiszökni. Alapvető dolog az, hogy oltassa és chippeltesse a kutyát. A tapasztalat az, hogy a kóbor állatok jelentős része chip nélküli. Pár éve volt pályázatunk ivartalanítással kapcsolatosan, hogy aki nem akarta, hogy szaporulata legyen az állatának. Pályázatból kifizettük az állatorvos díját. Az utak állapotával kapcsolatban szeretném elmondani, hogy örült összeg egy kis útszakasznak is a felújítása, minden olyan forrás, ami erre való, mi erre is fordítjuk. Dunamellék újsággal kapcsolatos felvetésre, elképelhető, hogy a mai közmeghallgatás nem került bele, egyszerű az oka a lapzárta a megjelenés előtt három héttel van és akkor még nem volt kijelölve a közmeghallgatás dátuma, így nem kerülhetett bele. A híd lezárásával kapcsolatban nagyon egyszerű az ok, hogy miért nem írunk róla, azért mert nem kaptunk róla tájékoztatást sem írásban sem szóban. A híd lezárással kapcsolatos információkat olyan beszélgetésből tudjuk, amit egyes szakemberrel megtettünk, de hivatalos véleményt nem tudok megosztani, mert nincs. Az apostagi Polgármesterrel ez ügyben már kerestük az országgyűlési képviselő urat, hogy legyen kedves segíteni, mert teljes bizonytalanságban vagyunk az üggyel kapcsolatban. Ez a pályaszakasz koncessziós szerződéssel működik, nem tartotta fontosnak az üzemeltető, hogy bennünket tájékoztasson. Postosan annyit tudunk, mint Önök a Facebookról megtudtak. Az információk alapján még félpályás lezárásnak kellene lennie. Maga a javítás érthető dolog, arról kaptunk tájékoztatást, hogy a fésűs szerkezetnek a csúszó részénél egy görgős szerkezetet kell kicserélni. Rendezési tervvel kapcsolatosan, már kettő éve próbáljuk módosítani és új rendezési tervet, helyi építési szabályzatot készíteni. Januártól kötelező az önkormányzatoknak főépítészt alkalmazni, az ő feladata a kerítések engedélyezése, az építési engedélyeket az ő jóváhagyása nélkül nem lehet kiadni, azok az átépítések pld. tetőcsere, színezés, nyílászáró cseréje mind arculati engedélyhez kötöttek, amit szintén ő fogad el. A rendezési tervvel kapcsolatban megint hullámvölgyben vagyunk, a főépítészünk szakmai hiányosságokat talált az elkészült anyagba. Ezeknek a kijavítására a tervező csapatot is felkértük. Ez a folyamat sajnos hónapokat fog jelenteni. A következő mérföldkő március 28-ra volt meghatározva. Hogy mindenki értse nem csak a telkekkel van probléma, hanem a kikötő szabályozására vonatkozó jogszabályok is megváltoztak, ami a kikötő működésének jövőbeni fejlesztésének teljes ellehetetlenítését jelentené. Nekünk is érdekünk, hogy minél hamarabb elkészüljön, az említett betonelem üzemgyárhoz bevezető utak sorsát sem tudjuk rendezni. Elmondtam, hogy ott évvégéig kész épületnek kellene lennie. Ugyanúgy nem tudjuk az önkormányzati építési telkeket kiméretni és értékesíteni, amire egyre nagyobb igény van. Próbálunk olyan helyi építési szabályzatot és rendeletet alkotni, ami hosszútávon szolgálja a település érdekeit. A kellemetlen lakóra is szeretnék pár szóban reagálni. Hozzánk is elérkezett ez a határozat, a hatóság meghozta a döntést. Dunavecsén nincsen építési hatóság, Kunszentmiklóson sincsen, csak Kalocsán van. Ezt a házat a hatóság végzésben elrendelte, hogy bontsák le. A végcélt Önök elérték – bár nem általunk – hanem a hatóságok által, de ez a feladat nincs az önkormányzat kezében. Az önkormányzatok kezében bizonyos hatáskörök nincsenek, itt a gazos telkekre gondolok. Mi felszólíthatjuk a lakót, de büntetési tétel erre vonatkozóan nem lehet kiróni csak a Környezetvédelmi Hatóságnak. Holott látjuk, hogy nagy a gaz, a lakó az együttélés szabályait nem tartja be, a jegyző büntetési tételt nem róhat ki rá, akkor nincsen visszatartó ereje. A levelet lehet továbbítani a hatóság irányába, de a kormányhivatal kapacitása is - azt gondolom - véges. 
Nyíri Anikó dunavecsei lakos

Köszönöm szépen a válaszát, egy dologra nem válaszolt, mégpedig a csatornaparton a konténeres hulladékszállításra. A tulajdonosok Budapestre, Solymára, stb… hordják a keletkezett hulladékot. 
Vörös Sándor polgármester úr

A hobbitelkek nem léteznek Dunavecsén, azokon a telkeken lakás céljára nyaralót nem lehet építeni. Az építési szabályzatban rögzítve van, hogy ott mezőgazdasági tárolásra szolgáló helyiségeket lehet építeni. Ez abban az esetben változna meg, ha ott nem zártkertes övezet lenne, hanem üdülő övezetté lenne minősítve. A szemétszállító is csak akkor hajlandó kimenni, ha ez üdülő övezetnek van minősítve. Próbáltunk a szállító céggel ezzel kapcsolatban egyezkedni, de határozottan elutasították, mivel zártkerti övezet. 
Font Sándor országgyűlési képviselő úr

Részbeni megszólítottság miatt szeretnék hozzászólni, nagyon kellemetlen helyzet, ami kialakul általában folyóvíz vagy vízparti területeken. Az idő úgy hozta, hogy először csak egy kerti tároló épül – engedély nem kell hozzá – vagy pavilon, ami nyitott, később már oldala lesz, egyszer csak fűthető lesz. Áram és vízszolgáltatást kérnek, csoda folytán a szolgáltatók megteszik, anélkül, hogy megkérdeznék, hogy van-e építési engedélye vagy használatbavételi engedélye. Sajnálatos módon ez ötven éve így van. Utána pedig jön az önkormányzat felé irányuló kérelem, ha már ennyien lakunk, akkor legyen közvilágítás, odavezető betonút és vigyék is el a szemetet. A terület rendezése és a lakhatási elvek alapján ez nem lakó és nem üdülő övezet. A Duna jobb és bal partján nagyon sok ilyen helyzet van. Az Építési és Közlekedési Minisztérium olyan jogszabályt tervez, amelyben megtiltja a szolgáltatóknak, hogy oda szolgáltatást vigyenek, ha ott nem életvitelszerűen engedélyezett lakhatási terület van. Valamikor véget kell vetni ennek a történetnek, mert teljesen jogosan merül fel az igény, hogy mit csináljunk a szeméttel. A Mohu pedig azt kérdezi, hogy lakott vagy nem lakott a terület, ha nem lakott, akkor oda nem megyek. Az önkormányzat próbál segíteni, ha másképp nem megy, akkor a saját bevétele terhére. A tanyák esetén a postai szolgáltatás nem működik, a szemétszállító autó többször beragad a sárba, úgy kell traktorral kihúzni. Az önkormányzat építsen oda műutat, valószínű, hogy nem fog tudni, mert olyan nagyfokú túljelentkezés van a pályázatra. Szinte csoda számba megy, ha sikerül egy-egy településen bel és külterületen utat leaszfaltozni. A híd lezárásáról szóló hírekkel kapcsolatban annyit mondanék, hogy mi is Facebook bejegyzésből tudtuk meg, ez engem is meglepett nem is értettem, hogy miről van szó. Egyből a Magyar Közúthoz fordultam, mint államigazgatási, rendészeti és eljáró szerv, hogy mit is terveznek a híddal kapcsolatban. Elmondták, hogy ők semmit, ez koncesszióba van. 2002-2010 között többek között a híd, valamint az M6 így épült, aminek tulajdonosa van, akik bődületes pénzt kérnek azért az államtól, hogy akkor ők az állam helyett építették. Tehát nem a magyar állam tulajdonában és kezelésében van az M6, hanem a koncesszorokéba. Ha lejár a szerződés, akkor kerül az állam tulajdonába, addig viszont a koncesszor a felelős a híd és az M6 üzemeltetéséért. Most a magyar közúthoz bejelentette a hidat üzemeltető külföldi cég, hogy ők úgy látják, hogy műszaki dolgokat kell rajta csinálni. Ez valóban egy olyan felelősségi kérdés, hogy kívülről egy nem üzemeltető, államigazgatási szervnek nehéz eldönteni, hogy igazgat beszél-e az üzemeltető. Bejelentették, hogy húsz év után nagy felújításra van szükség, ennek egy szakaszolását jelentették be – a Facebook bejegyzés helyes volt – valószínű bennfentes ember tette közzé – először félpályás lezárása történik meg, utána április végétől három hónap időtartamban teljes lezárás várható. Ezt követően újabb félpályás lezárás várható. Annak okán jelentették be a közúthoz, mert nekik ki kell táblázni a forgalom változást. Ők ezt az egész történetet kívül állóként nézik végig. Én kértem, hogy vizsgálják meg, hogy elhagyható-e a teljes út lezárás, nem elegendő-e a félpályás. Egyenlőre ragaszkodnak az eredeti tervhez. A gazos területre vonatkozóan Kiskőrös egy szenzációs megoldást talált erre, el kell kérni a Polgármester úrtól azt a város együttélési szabályzatot, amit ők alkalmaznak. Először felszólítják a lakost írásban, ha nem teszi rendbe a területet, akkor a városrendészek megcsinálják és plusz büntetéssel, adók módjára behatják. Megnézték nem alkotmányellenes ez a szabályzat és működik náluk. Soltvadkert település is átkérte ezt a szabályzatot tanulási céllal. Ha nincs foganatja, akkor a NAV rendel el kényszerbontást. 
Devecsai Péter dunavecsei lakos

Kérdésem, hogy az 51-es és 52-es utak állapotában mikor várható változás? Jelen pillanatban az utót tönkretevő és biztonságot veszélyeztető kategóriába sorolnám ezeket az utakat. 

Font Sándor országgyűlési képviselő úr

Nem tudok jó hírrel szolgálni. Amikor utoljára erről beszéltünk olyan időszak volt, amikor ezeknek az utaknak a tervezése és engedélyezése befejeződött. A forrás kiosztás még nem történt meg, azt gondoltuk, hogy ennek nem lesz akadálya. Az 52-es út előrébb járt az ügyben, a kivitelezés elkezdődött az első tizenöt kilóméteres szakasz megépült, 2022 augusztusa volt, amikor a II. ütem 30 km-re közbeszerzés nyertes kivitelezője volt, és végül 2022. szeptemberében nem engedte az állam életbe léptetni a szerződést, nem adott hozzá forrást. Ekkor már fél éve dúlt az orosz-ukrán háború, elszabadultak az energia árak, megállt a közélet. Itt egy folyamatban lévő beruházás állt meg. Addig, amíg a magyar gazdaság olyan érdemleges növekedést nem produkál, amiből bevételi forintok lesznek, addig nem tudja elrendelni, forráshiányra hivatkozva. 
Vörös Sándor polgármester 
Megkérdezem a megjelentektől, hogy van-e további kérdés?
A megjelentek közül kérdés, hozzászólás, vélemény nem hangzott el.

Polgármester úr megköszönte a részvételt és a megtisztelő figyelmet, ezúton sok szeretettel meghívja mindannyiukat a Március Idusa rendezvénysorozat valamennyi eseményére. Mindenkinek szép estét kívánt és az ülést 1830-kor bezárta. 

